แบงก์เจ้าหนี้วงศ์ไพฑูรย์เจอประท้วง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

พนักงานรุมสวดสั่งปิดกิจการไม่บอกล่วงหน้าเบี้ยวชดเชย
โพสต์ทูเดย์ — ธนาคารเจ้าหนี้ บริษัท วงศ์ไพฑูรย์ อ่วมเจอลูกจ้าง ร่วม 600 คน ประท้วงขอเงินชดเชยเลิกกิจการ
นายสงคราม สกุลพราหมณ์ ผู้ช่วยผู้จัดการใหญ่ ธนาคารกรุงเทพ เปิดเผยว่า บริษัท วงศ์ไพฑูรย์ กรุ๊ป ซึ่งเป็นบริษัทผลิตรองเท้ากีฬา ได้ขาดสภาพคล่องอย่างหนักตั้งแต่เกิดวิกฤตต้มยำกุ้ง ธนาคารเจ้าหนี้ทั้งหลายจึงเข้าไปแปลงหนี้เป็นทุน และฟื้นฟูกิจการ แต่สุดท้ายก็ไม่ได้รับชำระหนี้กลับมา ทางผู้ถือหุ้นจึงมีมติปิดกิจการ
“ในที่ประชุมกรรมการ ธนาคารโหวตคัดค้านเรื่องปิดกิจการ แต่เสียงสู้ผู้ถือหุ้นรายอื่นไม่ได้” นายสงคราม กล่าว 
บริษัท วงศ์ไพฑูรย์ มีเจ้าหนี้ประกอบด้วย ธนาคารกรุงศรีอยุธยา ธนาคารกรุงเทพ ซีไอเอ็มบีไทย นครหลวงไทย บริษัท สินทรัพย์กรุงเทพพานิชย์การ และธนาคารเครดิตอะกริกอล อินโดสุเอซ 
ทั้งนี้ ลูกจ้างบริษัท วงศ์ไพฑูรย์ กรุ๊ป กว่า 600 คน ซึ่งถูกบริษัทบอกเลิกจ้างโดยไม่บอกล่วงหน้าและไม่จ่ายค่าชดเชย ได้รวมตัวกันเดินทางไปประท้วงที่ธนาคารกรุงศรีอยุธยา และธนาคารกรุงเทพ สำนักงานใหญ่ เมื่อวานนี้ ในฐานะเจ้าหนี้บริษัทซึ่งได้แปลงมาเป็นผู้ถือหุ้น เพื่อเรียกร้องให้ชี้แจงสาเหตุการปิดกิจการทำให้คนตกงาน และขอให้จ่ายเงินชดเชยโดยเร่งด่วน
นางนันทา ภู่เณร ตัวแทนลูกจ้างบริษัท วงศ์ไพฑูรย์ กรุ๊ป กล่าวว่าบริษัทแจ้งปิดกิจการวันที่ 20 พ.ค. โดยให้มีผลเลิกจ้างทันทีวันที่ 20 พ.ค. เป็นต้นไป โดยนายจ้างไม่ได้จ่ายค่าชดเชย และยังค้างจ่ายค่าจ้างวันที่ 17 พ.ค. และไม่ได้จ่ายค่าจ้าง 75% ของค่าจ้างช่วงที่สั่งให้หยุดงานตั้งแต่วันที่ 119 พ.ค. ซึ่งการปิดกิจการทำให้มีคนตกงานทันที 793 คน ซึ่งทุกคนต้องการเดินทางมาเรียกร้องแต่มีรถไม่พอ จึงมาได้กว่า 600 คน
“คนงานทำงานด้วยความซื่อสัตย์มากว่า 30 ปี ถูกลดค่าจ้างคนละ 10% ก็ไม่เคยออกมาเรียกร้อง ค่าจ้างเฉลี่ยคนละ 206 บาทไม่มีสวัสดิการ ถูกสั่งหยุดงานบ้าง ผิดนัดจ่ายค่าจ้างบ้าง อ้างว่าบริษัทขาดทุน ลูกค้า Reebok กำลังถอนออร์เดอร์ ได้แบงก์มาเป็นผู้ถือหุ้นนึกว่าบริษัทจะมั่นคง คิดว่าจะมีคุณภาพชีวิตดีขึ้น” นางนันทา กล่าว 
สำหรับสาเหตุที่ไปประท้วงธนาคารกรุงศรีอยุธยา เพราะเป็นผู้ถือหุ้นอันดับ 1 และธนาคารกรุงเทพเป็นผู้ถือหุ้นอันดับ 2 ส่วนผู้ถือหุ้นอันดับ 2 คือ นายวิจักษ์ สิริสิงห์ เจ้าของโรงงาน โดยเชื่อว่าธนาคารซึ่งเป็นผู้ถือหุ้นต้องมีส่วนรู้เห็นเรื่องการปิดกิจการ ซึ่งธนาคารทั้งสองแห่งนัดเจรจาอีกครั้งวันที่ 22 มิ.ย. ที่กระทรวงแรงงาน 
ทั้งนี้ พนักงานตรวจสอบแรงงานมีคำสั่งให้บริษัท วงศ์ไพฑูรย์ จ่ายค่าชดเชยให้จ่ายค่าจ้างค้างจ่าย จ่ายชดเชยวันหยุดงาน จ่ายค่าจ้างแทนการบอกกล่าวล่วงหน้า รวม 793 คน เป็นเงินทั้งสิ้น 59 ล้านบาท แต่พนักงานก็ยังไม่ได้รับการชดเชยเงินแต่อย่างใด